runetrust/blame-folketinget-dk huggingface dataset:
Karin Nødgaard (DF), 2013-01-11:
Altså, ordføreren snakker en hel del om eliteniveauet, det er også fint nok, og lidt mindre om motionsniveauet.
Motionsniveauet er dér, hvor vi sådan set alle sammen starter.
Det er også dér, vores børn starter, og så kunne jeg egentlig godt tænke mig at spørge ordføreren: I stedet for at fokusere så ufattelig meget på et bestemt konkret tal i forhold til samfundsøkonomien er det så ikke første prioritet, at vi beskytter vores børn og unge mod det uvæsen, som doping er, så vi er sikre på, at de i generationer frem kan komme ud i foreningerne og opleve glæden ved at motionere, at have den gode kost, have de gode vaner osv.?
Jeg synes, det her bliver stillet ufattelig firkantet op af ordføreren.
Ordføreren er lidt mildere i sin tale end i de spørgsmål, der er blevet stillet til flere af os ordførere.
Kan man gøre alt op i penge – helt ærligt?
Jeg forstår det altså ikke.
Joachim B. Olsen (LA), 2013-01-11:
Ordføreren sagde, at dopingmisbrug har store samfundsøkonomiske omkostninger.
Hvad er de samfundsøkonomiske omkostninger?
Flemming Møller Mortensen (S), 2013-01-11:
Altså, jeg takker hr. Joachim B. Olsen for at tillægge mig specialiststatus, blot fordi jeg som politiker har interesseret mig for det her på både det retslige område, det sundhedsmæssige område og det kulturpolitiske område.
Men nationaløkonomi, samfundsøkonomi er ikke noget, jeg som sygeplejerske – og det er min baggrund – har spidskompetence i.
Og lad det stå som en hypotese fra min side, en antagelse fra min side om, at det er det, hr. Joachim B. Olsen ønsker at udtrykke med sit spørgsmål til mig i dag.
Carsten Hansen (S), 2013-01-11:
Det vil der ikke komme, men der vil igen komme et afsnit om vores øer.
Jeg synes, at det er vigtigt ikke at vente til hvert andet år med at komme med en redegørelse for vores øers tilstand.
Det var det, der skete under den tidligere regering, men lad os nu ikke blive ved med at slå hinanden oven i hovedet med det.
Jeg mener også, at øerne er landdistrikter, de er også om nogen en del af Vandkantsdanmark, og de har en helt særlig og unik karakter, og vi anerkender jo i det, vi har skrevet i vores landdistriktsredegørelse, at livet på øerne leves anderledes end livet på fastlandet.
Derfor skal vi også sikre rimelige erhvervs- og bosætningsmuligheder.
Det, vi også har sagt, er, at nogle grundlæggende forudsætninger skal være opfyldt for at understøtte øerne, især dem, der ikke er brofaste, og det er først og fremmest en velfungerende færgedrift.
Derfor har vi også give nogle flere midler til færgedriften, end man gjorde i den tidligere regering, og derudover øger vi generelt tilskuddet til kommuner med små øer, ikke mindst, som jeg siger, på grund af færgedriften dér.
Flemming Damgaard Larsen (V), 2013-01-11:
Det er jo således, at regeringen hvert år skal lave en landdistriktsredegørelse.
I de gode VKO-tider var det således, at regeringen kom med en landdistriktsredegørelse og en redegørelse vedrørende de små øer.
Da vi så fik regeringen med Socialdemokraterne, Radikale og SF, var det sådan, at der nu kun kom en landdistriktsredegørelse, og så var der en halv side – kun en halv side – vedrørende de små øer, men ingen analyse af de små øers situation, ingen overvejelser vedrørende de små øer, ingen visioner vedrørende de små øer.
Regeringen havde altså skubbet de små øer ud som det sorte får.
Derfor vil jeg godt spørge ministeren, om det er således, at der i den landdistriktsredegørelse, regeringen skal komme med her i 2013, bliver lavet ikke alene en landdistriktsredegørelse, men også en redegørelse vedrørende de små øer.
Carsten Hansen (S), 2013-01-11:
Vi skal gerne gøre det attraktivt at være derude via rammevilkårene.
Det har vi i beskedenhed forsøgt.
På transportområdet, hvor jeg synes det var ærgerligt at VK ikke gik med, har vi Dansk Folkeparti med i forhold til transportløsningen, også i landdistrikterne.
Og så er der selvfølgelig områder, hvor jeg synes at der har været lidt drilleri, men hele den der boligdel synes jeg er rigtig god.
Det er klart, at jeg anerkender, at indsatssatspuljen, som er lavet af den tidligere regering, faktisk virkede.
Men jeg synes også, den var for snæver, den var kun en engangspulje.
Nu har vi afsat 75 mio. kr. om året til det.
Der synes jeg, anerkendelsen af, at nu gør vi altså noget, der er økonomisk ansvarligt, inden for de rammer, fuldstændig mangler.
Jeg tror, at der er masser af områder, hvor vi kan videreudvikle, også i forhold til den kommende finanslov.
Jeg deltager altid gerne i forhandlinger, også med De Konservative.
Mai Henriksen (KF), 2013-01-11:
Det tog lang tid at nå derhen.
Jeg synes, det lyder rigtig positivt, og jeg vil egentlig bare stille et opfølgende spørgsmål, i forbindelse med at ministeren siger det med at lave en eller anden form for tænkning over, hvad der er muligt.
Altså, det første, jeg tænker på, er netop at få lavet en strategi.
Fru Mette Hjermind Dencker sagde det jo egentlig så fantastisk flot, nemlig at først har man nogle visioner, og så kommer der derefter nogle handlinger.
Som ministeren kan høre, er vi rigtig mange partier, som rigtig gerne vil spille ind.
Så vi vil rigtig gerne hjælpe med at bidrage til at udvikle en sådan strategi, og så vil vi se frem til, at ministeren inviterer.
Derfor skal jeg bare lige spørge: Hvornår agter ministeren at sætte sådan et strategiarbejde i gang, og hvornår forestiller ministeren sig at der kommer sådan en invitation?
Carsten Hansen (S), 2013-01-11:
Jeg vil gerne kvittere for det med at have jahatten på og også det med, som jeg også sagde i indledningen af min tale, at alle gerne vil noget med hensyn til landdistrikterne.
Men hvis man kører det over i, at vi ikke har gjort noget – hvad vi synes vi har på en lang række områder – må man også kigge på, hvad det så var, den tidligere regering gjorde.
Sådan er det jo.
Og der flytter man sig jo, kan jeg forstå, alt efter om man er i opposition eller regering, og i forhold til hvad man kan og ikke kan.
Jeg synes, at vi – hvis det kunne være udgangsreplikken for det her – skal kigge på, hvad der er realistisk inden for de økonomiske rammer, og prøve at skabe løsninger, hvor vi kan forbedre rammevilkårene.
Vi iværksætter nu en undersøgelse om, hvad der kan lade sig gøre i forhold til udflytning af statslige arbejdspladser, og opdaterer den undersøgelse, der ligger – i øvrigt i et godt samarbejde, hvor Enhedslisten er med.
Hvis vi kan nå dertil, at vi siger, at vi alle i fællesskab kan fokusere på de opnåelige løsninger inden for en økonomisk ansvarlig ramme, så er jeg med på det.
Mai Henriksen (KF), 2013-01-11:
Jeg synes, det har været en rigtig mærkelig debat, for det er jo ikke en ideologisk kamp, som vi ser her i Folketingssalen.
Det er jo ikke sådan, at der står to blokke hårdt stridende over for hinanden og vil noget meget forskelligt.
I virkeligheden tror jeg, at vi rigtig gerne vil en del af det samme, og at en række af de initiativer, som vi alle sigter imod, også kunne være fælles initiativer.
Jeg synes, det bliver sådan en meget mærkelig debat, når ministeren i sine afsluttende bemærkninger først vælger at kvittere for, at jeg som ordfører gerne vil samarbejde og har jahatten på, hvorefter der kommer en ordentlig afskedssalut om, at VKO svigtede landdistrikterne.
Må jeg bare lige minde om, at det altså var VKO, som lavede en strategi med 37 konkrete indsatsområder, mens ministeren ikke har lavet en strategi – sådan kan man vælge at sige det.
Så det er jo helt sat på spidsen.
Jeg tror, at ministeren burde tage det her op til refleksion, når han kommer hjem, og så sige: Der er nogle partier, som rigtig gerne vil samarbejde.
De vil rigtig gerne landdistriktspolitikken.
Hvordan kan vi sammen udvikle en god landdistriktspolitik?
Carsten Hansen (S), 2013-01-11:
GTS-nettet opbygger, hjemtager og udvikler viden inden for den teknologiske udvikling for at være på forkant.
Det gør de faktisk også i forhold til mange af de mindre og innovative virksomheder i landdistrikterne.
De er en vigtig del af vores innovationsstrategi.
Jeg håber, at hr. Esben Lunde Larsen, der godt vidste det i forvejen, men bare sådan nu leger testpilot – det skal han være velkommen til, for vi er jo ikke alle sammen et omvandrende leksikon, men nu har jeg da heldigvis opdateret den del af det – er enig i.
Men jeg vil nu sige, at jeg godt kendte GTS i forvejen, og jeg synes, at det er en rigtig vigtig del af det.
Det håber jeg at hr. Esben Lunde Larsen er enig med mig i.
Esben Lunde Larsen (V), 2013-01-11:
Ministeren nævnte GTS-institutterne.
Vil ministeren ikke bare lige kort gøre rede for, hvad GTS-institutternes rolle er i innovationsstrategien?
Carsten Hansen (S), 2013-01-11:
Jeg kan altså ikke huske antal gange, men det må hr. Esben Lunde Larsen tilgive mig.
Derudover har jeg haft separate møder med ministeren for innovation, forskning og videregående uddannelse om nogle særlige problematikker i forbindelse med ungdomsboligerne osv., hvor vi også har diskuteret nogle af de her ting.
Så jeg kan ikke huske antal gange, men vi mødtes selvfølgelig på kryds og tværs.
Jeg vil også godt sige, når nu vi har fat i innovationspolitikken, at klynge- og innovationsnetværket er en del af den strategi.
Det er en klyngestrategi mellem staten og regionerne også i forhold til LAG-midlerne, videnpilotordningen i landdistrikterne, erhvervs-ph.d.er om landdistrikterne, videnkuponer i landdistrikterne, spredning af GTS-institutterne ud i landet osv.
Der er masser at tage fat på, og jeg synes, at vi har en rigtig god strategi.
Vi har også opdateret og videreført noget fra den tidligere regering, men vi har faktisk også lagt noget til.
Esben Lunde Larsen (V), 2013-01-11:
Tak til ministeren for debatten.
Jeg synes, at ministeren skulle prøve at tjekke sit Søren Kirkegaard citat og se det lidt nøjere efter i sømmene, inden ministeren refererer Søren Kirkegaard alt for meget.
Jeg skal også nok undlade at spørge ministeren om, hvilken sammenhæng Søren Kirkegaard siger det i, for så tror jeg, at ministeren kommer på glatis.
Så det skal jeg undlade at gøre.
Jeg kunne godt tænke mig at spørge ministeren om en anden ting, nemlig om innovationsstrategien.
Hvor mange møder har ministeren deltaget i med ministeren for forskning, innovation og videregående uddannelser om udarbejdelsen af innovationsstrategien?
Altså helt enkelt: Hvor mange møder har ministeren deltaget i med ministeren for forskning, innovation og videregående uddannelser ved udarbejdelsen af strategien?
Carsten Hansen (S), 2013-01-11:
Det er jo skægt, for jeg synes ikke, at jeg hørte hr. Lennart Damsbo-Andersen sige, at der var nogle steder, der ikke skulle have offentlig service.
Jeg hørte ham sige, at der var nogle steder, når man flytter ud i vores landdistrikter, hvor den offentlige service ikke er helt den samme.
Det ved man jo godt, når man flytter ud, og der er nettet en rigtig god mulighed, når man kommer på landet.
Der tror jeg at det med trygheden er rigtig vigtigt.
Jeg har også til andre ordførere fra andre partier sagt, at vi har en målsætning om at skabe et Danmark, der hænger sammen og på et bæredygtigt grundlag.
Landdistrikterne skal være levedygtige og attraktive med mulighed for et godt liv.
Det gør vi på den måde, at vi identificerer problemerne, og vi kommer løbende med konkrete løsningsforslag, og det afspejler sig også i vores tværgående forslag.
Og der er det jo brandærgerligt, at Venstre ikke er med.
Når vi kommer med noget omkring udligning, når vi giver flere penge til færgedrift, eller når vi giver 285 mio. kr. i løbet af 5 år til at lave landdistriktsløsninger på transportområdet, melder Venstre sig ud.
Hver gang det bliver konkret, er man ikke med.
Det er brandærgerligt.
Thomas Danielsen (V), 2013-01-11:
[Lydudfald]
Jeg tager det igen.
Jeg kan konstatere, at ministeren ikke agter at svare på mit spørgsmål.
Det kan også bare være et udtryk for, at man ikke har diskuteret til bunds endnu i Socialdemokratiet, hvad det er for nogle opgaver, som ikke skal have offentlig service.
Dernæst vil jeg springe til et andet spørgsmål.
Vi har efterspurgt den her strategi, og det har nærmest alle partier; selv Enhedslisten sagde, at ministeren måtte speede op – for at bruge hans egne ord – for at få strategien.
Ministeren siger så nu, at han lige har givet den, så vi har lige fået strategien, og det undrer mig meget.
Nu må vi jo ikke bruge av-midler her i Folketingssalen, men jeg har lige fået en ringetone med landdistriktsministeren.
Her siger landdistriktsministeren som sit forsvar på det første samråd, han deltager i, den 8. november, at vi skal lave en samlet strategi for landdistriktsområdet, og det vil han gøre i fællesskab med os – og så peger han ud på alle partier – og derfor håber han på, at vi vil indgå i et konstruktivt samarbejde.
Vi afventer jo stadig væk at blive inviteret til det samarbejde.
Carsten Hansen (S), 2013-01-11:
Nu brugte hr. Thomas Danielsen en del af sin taletid tidligere i dag på at redegøre for, at det var farlige mennesker, der var i visionsgruppen.
Jeg spørger igen: Er det hr. Lars Møller, der er kommunaldirektør i Holstebro, der er farlig, eller er det Bonderøven eller Niels Hausgaard?
Når det er sagt, synes jeg faktisk, at det med fællesskab og ildsjæle er vigtigt.
Jeg kender det fra Holstebro, hvor jeg var ude at se på det i Idom.
Der er to landsbyer gået sammen og har fået et fælles aktivitetshus, der både bruges af ældre og unge, og man har faktisk gjort det rigtig godt.
Jeg tror, at en del af vores tidligere kommunebyer har det lidt svært.
Der kunne man også fremdrage eksempler fra Holstebro, hvor man faktisk har gjort en særlig indsats, og det vil jeg gerne kvittere for. Noget af det, som jeg tror er helt afgørende vigtigt, og som de pegede på i visionsgruppen, er, at digitaliseringen faktisk kan give nogle nye muligheder for hjemmearbejdspladser, for at man kan få offentlig velfærd ud, ved at man kan komme på nettet osv. – det pegede visionsgruppen også på – og så det der med, at det lokale sted har en stor, stor betydning.
Der synes vi at de har peget fuldstændig rigtigt.
Hr. Lennart Damsbo-Andersen peger så på et par ting, og vi diskuterer løbende mange spændende emner i den socialdemokratiske folketingsgruppe, men også med ministrene.
Flemming Damgaard Larsen (V), 2013-01-11:
I forlængelse af ministerens svar vil jeg gerne spørge ministeren: Hvilke helt konkrete initiativer vil ministeren tage i 2013, der retter sig mod de små øer, vel at mærke således at det er mærkbart for de små øer og det er målbart for de små øer?
Carsten Hansen (S), 2013-01-11:
Vi har jo, som hr. Flemming Damgaard Larsen ved, en helt særlig del af LAG-midlerne, som er målrettet øerne.
Vi har i landdistriktspuljen noget – og jeg sender gerne alle initiativerne fra landdistriktspuljen over – som særlig går til vores små øer.
Både mit ministerium og jeg mødes løbende med deres sekretariat, og vi understøtter også deres sekretariat.
Derudover er der jo det konkrete beløb, vi jo faktisk giver til de mindre øer.
Det er det, der hedder § 20-tilskuddet.
Der får de 89,7 mio. kr., som ydes som et generelt tilskud til de særlige øudgifter, herunder færgedriften.
Derudover har man med udligningsaftalen, som jeg sagde,
givet 15 mio. kr. mere til dem.
Det er jo Læsø, Samsø, og Ærø, og der er i 2013 samlet set et tilskud på 77,6 mio. kr.
Derudover får Bornholm 44 mio. kr. Så vi gør generelt meget.
Men vi er i en svær økonomisk situation, så jeg vil ikke stå og love yderligere generelle initiativer, men sige, at vi selvfølgelig kigger løbende på landdistriktspuljen og LAG-midlerne for at se, hvad vi kan gøre, og jeg mødes med borgmestrene for de her øer og småøer og sekretariatet hver eneste år flere gange.
Joachim B. Olsen (LA), 2013-01-11:
Det undrer mig bare en lille smule, at man, når man er specialist på området og har beskæftiget sig med det i mange år, ikke har nogen viden om, hvad det her koster samfundet, hvad det koster sundhedsvæsenet.
Man vil være med til at hæve strafferammen, og det vil betyde flere udgifter både til efterforskning og rumaflytning og til at sætte folk længere tid i fængsel.
Så man ved altså ikke noget om – og det skal jeg bare have bekræftet – om de øgede omkostninger til at putte folk i fængsel og til efterforskning står mål med de reelle omkostninger for samfundet.
Jeg skal bare lige have bekræftet, at det har man ikke nogen viden om.
Flemming Møller Mortensen (S), 2013-01-11:
Mange, mange tak til hr. Joachim B. Olsen.
Det var et rigtig godt spørgsmål og et meget simpelt spørgsmål, som jeg på ingen måde kan besvare.
Jeg vil sige til hr. Joachim B. Olsen, at det spørgsmål tror jeg ligger meget mere korrekt på en ministers bord.
Men jeg vil gerne sige, at jeg personligt har oplevet – ikke på mig selv, men i mit nærmiljø – menneskelige omkostninger på grund af dopingmisbrug, som har betydet både fysisk og mental sygdom, den mentale sygdom som fuldstændig ukontrollabel aggressivitet hos unge mennesker, som med deres aggressivitet har bevæget sig ud i nattelivet eller andre steder og forvoldt skade på sig selv og andre, en skade, som har medført en ikke ren straffeattest osv.
Derfor er det her, både på elite- og motionsdopingområdet, noget, som vi som samfund ikke kan lukke øjnene for, ikke engang bare det ene øje.
Joachim B. Olsen (LA), 2013-01-11:
Ordføreren har interesseret sig for det her emne i mange år.
Det er noget, som interesserer ham dybt, sagde ordføreren.
Kunne ordføreren med sin store viden på området fortælle noget om, hvad dopingmisbrug koster samfundet hvert år?
Altså, hvad er sundhedsvæsenets udgifter til folk, som har fået blodpropper som konsekvens af dopingmisbrug?
Hvad er sundhedsvæsenets udgifter til behandling af kvinder med skægvækst som konsekvens af dopingmisbrug?
Hvad er de samlede omkostninger for sundhedsvæsenet på grund af det her misbrug?
Flemming Møller Mortensen (S), 2013-01-11:
Det kunne man måske nok.
Til gengæld ved vi også godt, at det her gør, at der er endnu flere her i Folketinget, som får berøring med dopingsagen, og det er måske lige nøjagtig derfor, at vi er så enige om det og løfter i flok.
Men det er da fuldstændig korrekt, at når noget ligger på kulturområdet, andet på sundhedsområdet og noget tredje på det juridiske område, er der nogle grænseflader, som måske er uhensigtsmæssige.
Jeg har siddet i opposition i 4 år frem til for 15 måneder siden.
Derfor kan jeg sige: Ja, det kan da godt være.
Jeg vil da godt kæmpe for, at vi kan få skabt mere entydighed i lovkomplekserne, men fru Karin Nødgaard har i hvert fald misset den chance i de 10 år, hvor fru Karin Nødgaards parti havde de afgørende mandater til at sikre regeringsflertallet.
Karin Nødgaard (DF), 2013-01-11:
Det, jeg var ved at sige noget om som afslutning på mit første spørgsmål, var om det, som ordføreren også er inde på om straffeloven og dopingloven, hvor noget hører under justitsministerens ressort, andet hører under sundhedsministerens ressort, og vi står, bl.a. ordføreren og jeg, som idrætsordførere, og vi repræsenterer egentlig kulturministerens ressort.
Er der ikke noget rod i alt det her?
Vi har jo fået at vide, at det skal behandles i Sundhedsudvalget, og det har vi fuld respekt for.
Er ordføreren ikke enig med mig i, at det er sådan lidt rodet, med hensyn til hvordan alt det her hænger sammen med de forskellige ressortområder?
Flemming Møller Mortensen (S), 2013-01-11:
Tak for det.
Jeg vil sige til fru Karin Nødgaard om det med at trække på smilebåndet, at det er sundt.
Jeg ved, at både ordføreren og jeg har let ved det, så lad os bare gøre det her en fredag eftermiddag i Folketingssalen.
Det konkrete og måske lidt polemiske spørgsmål til mig gik på, om jeg havde vredet armen om på justitsministeren.
Jeg vil sige, at jeg tror, at vi alle sammen en gang imellem tænker: Gid, man havde magt, som man har agt.
Jeg har præciseret, at jeg rigtig godt kan lide de ord, som sundheds- og forebyggelsesministeren har brugt i den her sammenhæng.
Det er altså, at der er lavet en ny politisk vurdering, som så har resulteret i, at regeringen har besluttet sig for en særlig og ny indsats.
Jeg glæder mig naturligvis også over, når vi diskuterer et emne, som er så alvorligt, at det virker, som om vi alle, når vi når frem til at skulle lave lovændringerne på det her område, vil trække på smilebåndet og sige: Godt gået, Folketing.
Karin Nødgaard (DF), 2013-01-11:
Derfor kunne jeg, som jeg også sagde til sundhedsministeren, næsten ikke lade være med at trække på smilebåndet over det, der kom frem på samrådet.
Jeg ved jo, at ordføreren er formand for udvalget og sad og lyttede til hele debatten.
Her sagde ministeren jo, at der ikke efterspørges strafskærpelser eller nye efterforskningsmidler på området.
Det stemmer overhovedet ikke overens med det, ordføreren nu står og siger, nemlig at politiet netop siger, at der ikke er nok efterforskningsmidler.
Jeg tror, at det var sådan ordføreren udtrykte det.
Det vil jeg egentlig gerne have en lille kommentar til.
Vil det sige, at ordføreren faktisk har lagt arm med justitsministeren, som jo kommer fra samme parti, om, at der skal ske noget på det her område?
Jeg synes stadig væk, det er glædeligt, at der sker noget.
Men vi har lov til lige at stikke lidt til hinanden og høre, om det egentlig er det, der er foregået.
Jeg må også sige, at i dag er det lidt specielt.
Jeg kan, når jeg ser rundt i salen, se, at vi er en blandet skare ordførere.
Der er, så vidt jeg kan se, retsordførere, der er sundhedsordførere, der er idrætsordførere osv.
Det gør jo også, at det er lidt specielt.
Men jeg kan vende tilbage til det i mit næste spørgsmål.